钦定古今图书集成/历象汇编/庶征典/第073卷 > 《田家五行》 > 后晋
## 钦定古今图书集成/历象汇编/庶征典/第073卷 > 《田家五行》 > 后晋

### 高祖天福三年虹见闽王昶宫中

按《五代史晋高祖本纪》，不载。　按《闽世家》：王𬭸长子
继鹏更名昶。昶亦好巫，拜道士谭紫霄为正一先生，
又拜陈守元为天师，而妖人林兴以巫见幸，事无大
小，兴辄以“宝皇”语命之而后行。守元教昶起三清台
三层，以黄金数千觔铸宝皇及元始天尊、太上老君
像，日焚龙脑、薰陆诸香数觔，作乐于台下，昼夜声不
辍。云：如此可求大还丹。三年夏，虹见其宫中，林兴传
神言：“此宗室将为乱之兆也。”乃命兴率壮士杀审知
子延武、延望及其子五人。后兴事败，亦被杀，而昶愈
惑乱，立父婢春燕为淑妃，后立以为皇后。又遣医人
陈究以空名堂牒卖官。昶弟继严判六军诸卫事，昶
疑而罢之，代以季弟继镛，而募勇士为“宸卫都”以自
卫，其赐予给赏，独厚于他军。控鹤都将连重遇、拱宸
都将朱文进，皆以此怒激其军。是岁夏，术者言昶宫
中当有灾，昶徙南宫避灾，而宫中火，昶疑重遇军士
纵火。内学士陈郯素以便佞为昶所亲信，昶以火事
语之，郯反以告重遇。重遇惧，夜率卫士纵火焚南宫。
昶挟爱姬、子弟、黄门卫士斩关而出，宿于野次。重遇
迎延羲立之。延羲令其子继业率兵袭昶，及之，射杀
数人，昶知不免，掷弓于地，继业执而杀之，及其妻子
皆死无遗类

### 出帝开运元年二月辛亥日有白虹二

按《五代史晋出帝本纪》。不载。　按《司天考》云云。